ಯುವತಿ ಮೇಲೆ ನಿರಂತರ ಅತ್ಯಾಚಾರ- ಸ್ವಯಂ ಘೋಷಿತ ಬಾಬಾ ಸಿಯಾ ರಾಮ್ ದಾಸ್ ಬಂಧನ

– ರಾಜಕಾರಣಿಗಳಿಗೆ ಶಾಲಾ ಬಾಲಕಿಯರನ್ನ ಸಪ್ಲೈ ಮಾಡ್ತಿದ್ರು ಎಂದ ಸಂತ್ರಸ್ತೆ

ಲಕ್ನೋ: ಯುವತಿಯ ಮೇಲೆ 8 ತಿಂಗಳ ಕಾಲ ನಿರಂತರವಾಗಿ ಅತ್ಯಾಚಾರ ನಡೆಸಿರುವ ಆರೋಪದ ಮೇಲೆ ಸ್ವಯಂ ಘೋಷಿತ ದೇವ ಮಾನವ ಬಾಬಾ ಸಿಯಾ ರಾಮ್ ದಾಸ್‍ರನ್ನು ಉತ್ತರ ಪ್ರದೇಶ ಪೊಲೀಸರು ಬಂಧಿಸಿದ್ದಾರೆ.

ಅತ್ಯಾಚಾರಕ್ಕೊಳಗಾದ ಸಂತ್ರಸ್ತೆ ಪೊಲೀಸರಿಗೆ ದೂರು ನೀಡಿರುವ ಹಿನ್ನೆಲೆಯಲ್ಲಿ ಬಾಬಾ ಸಿಯಾ ರಾಮ್ ದಾಸ್‍ರನ್ನ ಬಂಧಿಸಿದ್ದಾರೆ. ಸುಮಾರು 8 ತಿಂಗಳಿಂದ ನಿರಂತರ ಅತ್ಯಾಚಾರ ನಡೆಸಿದ್ದಾರೆ ಎಂದು ಯುವತಿ ಆರೋಪಿಸಿದ್ದಾರೆ.

ಯುವತಿಯನ್ನು ಆಕೆಯ ಸಂಬಂಧಿಕರು 50 ಸಾವಿರ ರೂ.ಗೆ ಬಾಬಾನ ಮಹಿಳಾ ಭಕ್ತೆಯೊಬ್ಬಳಿಗೆ ಮಾರಾಟ ಮಾಡಿದ್ದರು. ಮೊದಲಿಗೆ ಯುವತಿಯನ್ನ ಲಕ್ನೋಗೆ ಕರೆದುಕೊಂಡು ಹೋಗಿ ನಂತರ ಮಿಶ್ರಿಕ್‍ನಲ್ಲಿನ ಬಾಬಾ ಆಶ್ರಮಕ್ಕೆ ಕರೆದುಕೊಂಡು ಹೋಗಲಾಗಿತ್ತು ಎಂದು ಪೊಲೀಸರು ಹೇಳಿದ್ದಾರೆ.

ಬಾಬಾ ಅತ್ಯಾಚಾರದ ಎಂಎಂಎಸ್ ಕೂಡ ಚಿತ್ರೀಕರಣ ಮಾಡಿದ್ದು, ಯಾರಿಗಾದರೂ ಈ ವಿಷಯ ತಿಳಿಸಿದರೆ ಅದರ ಪರಿಣಾಮ ಎದುರಿಸಬೇಕಾಗುತ್ತದೆ ಎಂದು ಬೆದರಿಕೆ ಒಡ್ಡಿದ್ದರು. ಅಲ್ಲದೇ ಮಿಶ್ರಿಖ್‍ನಿಂದ ಆಗ್ರದಲ್ಲಿನ ಆಶ್ರಮಕ್ಕೆ ಕರೆದೊಯ್ದು ಸುಮಾರು 8 ತಿಂಗಳ ಕಾಲ ಅಲ್ಲೇ ನನ್ನನ್ನು ಇರಿಸಲಾಗಿತ್ತು. ಅಲ್ಲಿ ಇತರೆ ಭಕ್ತರು ನನ್ನ ಮೇಲೆ ಪ್ರತಿ ರಾತ್ರಿ ಅತ್ಯಾಚಾರ ನಡೆಸುತ್ತಿದ್ದರು ಎಂದು ಸಂತ್ರಸ್ತೆ ಹೇಳಿದ್ದಾರೆ.

ನಂತರ ಯುವತಿ ಮಿಶ್ರಿಕ್‍ಗೆ ಹಿಂದಿರುಗಿದಾಗ ಬಾಬಾ ಮತ್ತೆ ಆಕೆಯ ಮೇಲೆ ಅತ್ಯಾಚಾರವೆಸಗಿದ್ದು, ಯುವತಿ ಹೇಗೋ ಮಾಡಿ ಬಾಬಾನ ಫೋನ್ ಪಡೆದು ಪೊಲೀಸರಿಗೆ ಕರೆ ಮಾಡಿ ವಿಷಯ ತಿಳಿಸಿದ್ದರು.

ಬಾಬಾ ಸಿಯಾ ರಾಮ್ ದಾಸ್ ತನ್ನ ಮಾಲೀಕತ್ವದ ಬಾಲಕಿಯರ ಶಾಲೆಯ ಮೂಲಕ ಸೆಕ್ಸ್ ದಂಧೆ ಕೂಡ ನಡೆಸುತ್ತಿದ್ದರು ಎಂಬ ಆರೋಪವೂ ಕೇಳಿಬಂದಿದೆ. ಶಾಲೆಯ ಬಾಲಕಿಯರ ಮೇಲೆ ಅತ್ಯಾಚಾರ ನಡೆಸುತ್ತಿದ್ದಲ್ಲದೆ ಬಾಲಕಿಯರನ್ನು ರಾಜಕಾರಣಿಗಳಿಗೆ ಹಾಗೂ ಅಧಿಕಾರಿಗಳಿಗೆ ಸಪ್ಲೈ ಮಾಡಲಾಗುತ್ತಿತ್ತು ಎಂದು ಸಂತ್ರಸ್ತ ಯುವತಿ ಆರೋಪಿಸಿದ್ದಾರೆ.

ಈ ಸಂಬಂಧ ಸಿತಾಪುರ್ ಪೊಲೀಸರು ಬಾಬಾ ವಿರುದ್ಧ ಅತ್ಯಾಚಾರ ಪ್ರಕರಣದ ದೂರು ದಾಖಲಿಸಿಕೊಂಡಿದ್ದು, ಇತರೆ ಆರೋಪಗಳ ಮೇಲೂ ತನಿಖೆ ಮುಂದುವರೆಸಿದ್ದಾರೆ.

ಆದರೆ ಸ್ವಯಂಘೋಷಿತ ಬಾಬಾ ಈ ಎಲ್ಲಾ ಆರೋಪಗಳನ್ನ ತಳ್ಳಿಹಾಕಿದ್ದು, ಯುವತಿಯನ್ನ ಈ ಹಿಂದೆ ಭೇಟಿಯೇ ಮಾಡಿಲ್ಲ ಎಂದು ಹೇಳಿದ್ದಾರೆ.